b'\n_START_ARTICLE_\nIvan Marovi\xc4\x87 (vratar)\n_START_SECTION_\nSportska karijera\n_START_PARAGRAPH_\nIvan Marovi\xc4\x87 je osnovao dva malonogometna kluba.  Dana 23. studenog 1967. osnovao je klub pod nazivom John\'s Boys. Zajedno sa Zoranom \xc5\xa0tambukom osnovao je i malonogometni klub Aspalathos.  Igrao je mali nogomet i u mnogim splitskim kvartovskim mom\xc4\x8dadima. Tako\xc4\x91er je neko vrijeme branio za onda\xc5\xa1nje lokalne klubove, a nastupao je i kao veteran Hajduka._NEWLINE_Frane Mato\xc5\xa1i\xc4\x87 poznavao je Marovi\xc4\x87a od djetinjstva. Za njega ka\xc5\xbee: Kao dje\xc4\x8dak igrao je nogomet i zbog toga je od oca dobijao batine. Ali bio je uporan tako da se danas nitko u na\xc5\xa1oj zemlji ne mo\xc5\xbee pohvaliti kako u pedesetoj godini aktivno brani. Zaslu\xc5\xbean je \xc5\xa1to se u Splitu razvio mali nogomet, a to mo\xc5\xbee zahvaliti jedino svojoj upornosti."_NEWLINE_Luka Kaliterna za njega je rekao: \xe2\x80\x9cNajvatreniji je navija\xc4\x8d svih splitskih sportskih klubova koji svojim entuzijazmom raspali gledaoce. Kao igra\xc4\x8d, \xc4\x8disti amater, igrao je u raznim nogometnim dru\xc5\xa1tvima grada Splita. \xc5\xa0teta \xc5\xa1to mu stas nije dozvoljavao da brani velika vrata, jer bi se Ive bio uvrstio u red na\xc5\xa1ih najboljih vratara. Stoga se opredijelio za mali nogomet, pa je danas u ve\xc4\x87 odmakloj dobi \xc5\xbeivota, na\xc5\xa1 najbolji \xc4\x8duvar malih vrata, na kojima privla\xc4\x8di i odu\xc5\xa1evljava brojne gledaoce. Marovi\xc4\x87 je zaslu\xc5\xbean i za organizaciju te zanimljive igre u na\xc5\xa1em gradu, pa se sa sigurno\xc5\xa1\xc4\x87u mo\xc5\xbee re\xc4\x87i da je on uz mnoge druge uvelike pridonio razvitku malog nogometa u Splitu.\xe2\x80\x9c_NEWLINE_Vladimir Beara o Marovi\xc4\x87u je rekao: \xe2\x80\x9cU \xc4\x8ditavoj svojoj sportskoj karijeri rijetko sam nai\xc5\xa1ao na primjer tolikog entuzijazma i ljubavi prema nogometu, pogotovu u amaterskom sportu kao \xc5\xa1to je to izra\xc5\xbeeno kod svima nama poznatog i omiljenog veterana Ivana Marovi\xc4\x87a. Te\xc5\xa1ko je zaista, susresti se sa sli\xc4\x8dnim uzorom tolikog samodricanja i poklanjanja \xc4\x8ditavog sebe nogometu kao \xc5\xa1to to ve\xc4\x87 desetlje\xc4\x87ima radi taj jedinstveni poklonik nogometne vje\xc5\xa1tine.\xe2\x80\x9c_NEWLINE_Miljenko Smoje nazivao je Marovi\xc4\x87a \xe2\x80\x9edragim don Kihotom splitskog baluna".'